אולסן HD

מועדון כדורגל אולסן HD (בקוריאנית: 울산 HD FC), שנקרא עד 2023 מועדון כדורגל אולסן יונדאי (울산 현대 FC), הוא מועדון כדורגל דרום קוריאני מאולסן המתמודד בליגת הכדורגל של קוריאה הדרומית.

הקבוצה נוסדה בשנת 1983 בשם יונדאי הוראנג-י כקבוצת הכדורגל של חברת HD יונדאי תעשיות כבדות. הקבוצה זכתה באליפות הליגה חמש פעמים, בגביע הקוריאני פעם אחת ובליגת האלופות האסייתית פעמיים (2012 ו-2020), המועדון היחיד שזכה בטורניר פעמיים ללא הפסד.

 היסטוריה 
המועדון נוסד ב-6 בדצמבר 1983 בשם יונדאי הוראנג-י (טיגריסי יונדאי), כשהאזור המקורי שלו היה באינצ'ון ומחוז קיונגי הסמוכים לסיאול. ב-1984 הצטרפה הקבוצה לעונה השנייה של ליגת ה-K, הליגה הקוריאנית המקצוענית, וסיימה במקום השלישי כשחלוצה בק ג'ונג-צ'ול הוכתר למלך השערים עם 16 הבקעות. ב-1986 זכתה הקבוצה לראשונה בטורניר אליפות הכדורגל המקצוענית, שלימים הפך לגביע הליגה הקוריאנית. ב-1987 עבר המועדון למחוז קאנגוון, וב-1988 סיימה הקבוצה כסגנית אלופת הליגה.

ב-1990 עבר המועדון לאולסן, בה ממוקמים משרדיהם הראשיים של מספר חברות בנות של קונצרן יונדאי. חלוץ נבחרת קוריאה הדרומית בכדורגל לשעבר צ'ה בום-קון מונה למאמן הקבוצה ב-1991, ועל אף שנים מוצלחות בתפקיד (מקום 2 ב-1991, מקום 3 ב-1992 ו-1993) הוא לא הצליח לזכות בתארים וסיים את תפקידו ב-1994. כעבור שנה זכתה הקבוצה פעם נוספת בגביע הליגה, וב-1996 זכתה באליפות הראשונה בתולדותיה לאחר שגברה 3–2 בסיכום שני המשחקים בסדרת הגמר על סוואן סמסונג בלווינגס. לאחר מכן נכנס המועדון לבצורת תארים בת 9 שנים, למעט הזכייה בגביע הליגה ב-1998.
ממוזער|גמר ליגת האלופות האסייתית 2012 באצטדיון הכדורגל אולסן מונסו (אולסן בכחול)
לאחר מספר שנים של דשדוש, ב-2002 ו-2003 סיימה הקבוצה כסגנית האלופה והחל לחזור לקדמת הבמה. ב-2005 זכתה הקבוצה באליפות השנייה שלה לאחר שגברה בחצי גמר הפלייאוף 2–1 על סונגנאם וניצחה את אינצ'ון יונייטד 6–3 בסיכום שני המשחקים בגמר. ב-2006 זכתה הקבוצה גביע האלופות A3, בו מתחרות אלופות קוריאה הדרומית, סין ויפן, כולל ניצחונות 4–0 על דאליין שידה ו-6–0 על גמבה אוסקה. בהופעתה הראשונה בליגת האלופות האסייתית הביסה הקבוצה ברבע את הגמר את א-שבאב ריאד מערב הסעודית לפני שהודחה בחצי הגמר 4–6 בסיכום שני המשחקים מול ג'ונבק יונדאי מוטורס, וההתקפה החזקה שלה באותה עונה העניקה לאולסן את הכינוי "הגנגסטרים של אסיה".

ב-2007 זכתה הקבוצה בגביע הליגה לאחר שגברה 2–1 בגמר על סיאול, וב-2008 שינתה את שמה הרשמי מאולסן יונדאי הוראנג-י לאולסן יונדאי FC.

ב-2008 מונה קים הו-קון, שהוביל את הנבחרת הלאומית לרבע גמר טורניר הכדורגל באולימפיאדת אתונה (2004), למאמן הקבוצה. בשנותיו הראשונות הוא לא נהנה מתמיכה מלאה של אוהדי אולסן בשל סגנון המשחק ההגנתי שלו והתוצאות הלא מספקות, אך בעונת 2011 הוא הוביל אותה לזכייה בגביע הליגה החמישי שלה ולגמר הליגה. הסגנון הייחודי של קים, בו שחקנים רבים דוחפים קדימה בהתקפות מתפרצות, כונה "כדורגל אלת הברזל".

בשנת 2012 זכה המועדון לראשונה בתולדותיו בליגת האלופות האסייתית לאחר ניצחון 3–0 על אל-אהלי ג'דה בגמר שנערך באצטדיון אולסן. הקבוצה לא הפסידה משחק אחד מתוך 12 משחקיה בתחרות, וסיימה בתיקו רק פעמיים בשלב הבתים. החל מהמחזור הרביעי של שלב הבתים ועד הגמר ניצחה הקבוצה תשעה משחקים רצופים, ובסך הכל כבשה 27 שערים. בגביע העולם למועדונים 2012 סיימה הקבוצה במקום השישי לאחר שהפסידה ברבע הגמר 1–3 למונטריי ובמשחק על המקום החמישי 2–3 לסאנפצ'ה הירושימה.

לאחר חמש שנים ללא תארים, ב-2017 זכתה הקבוצה לראשונה בתולדותיה ב לאחר ניצחון 2–1 בסיכום שני המשחקים על פוסאן אייפארק. ב-2020 זכתה הקבוצה בפעם השנייה בתולדותיה בליגת האלופות האסייתית שגברה 2–1 בגמר על פרספוליס האיראנית. גם בטורניר זה לא הפסידה הקבוצה ולו פעם אחת, וסיימה עם תשעה ניצחונות ותיקו אחד. בגביע העולם למועדונים 2020 סיימה אולסן במקום השישי לאחר הפסדים 1–2 לטיגרס ברבע הגמר ו-1–3 למועדון ספורט א-דוחייל במשחק על המקום השני.

לקראת עונת 2021 מונה כדורגלן הנבחרת לשעבר הונג מיונג-בו למאמן הקבוצה, והוא הוביל אותה לשתי זכיות רצופות באליפות בעונות 2022 ו-2023.

בדצמבר 2023 שינתה אולסן יונדאי את שמה לאולסן HD וחשפה סמל חדש לקראת עונת 2024. בעונה זו זכתה הקבוצה באליפות שלישית ברציפות. באפריל 2024 העפילה הקבוצה למהדורה המורחבת של גביע העולם למועדונים 2025 לאחר שניצחה את יוקוהמה פ. מרינוס במשחק הראשון של חצי גמר עונת 2023/2024 בליגת האלופות האסיאתית (אף על פי שלבסוף הודחה בשלב זה). בגביע העולם הוגרלה אולסן לבית ו', וסיימה במקום האחרון לאחר שהפסידה 0–1 לממלודי סאנדאונס, 2–4 לפלומיננסה ו-0–1 לבורוסיה דורטמונד.

 אצטדיון 
אולסן משחקת באצטדיון הכדורגל אולסן מונסו באולסן, בו 37,897 מקומות, שאירח את מונדיאל 2002. המועדון שיחק בעבר באצטדיון אולסן שבמתחם הספורט אולסן.

 אוהדים ויריבויות 
ממוזער|אוהדי אולסן במשחק חוץ באצטדיון גביע העולם סיאול, 2024
קבוצת האוהדים העיקרית של המועדון נקראת לוחמי צ'אויונג (처용전사), שנוסדה בשנת 1997. צ'אויונג היא דמות אגדית בפולקלור הקוריאני הקשורה לעיר אולסן.

בסיס האוהדים של אולסן נחשב לאחר הגדולים בקוריאה הדרומית, כשבשנת 2024 צפו ב-19 משחקי הבית שלו 348,119 אוהדים בסך הכל, נתון שני רק לזה של פ.צ. סיאול. הפופולריות הגוברת של המועדון הובילה לעלייה מתמדת בהכנסות, וב-2024 הרוויח המועדון סכום שיא של 48 מיליארד וון דרום קוריאני. מלבד בעיר אולסן עצמה, לקבוצה אוהדים בכל רחבי קוריאה הדרומית ובפרט באזור קיונגסאנג הסמוך.

אולסן מתחרה בדרבי הדונגאין (, בתרגום מילולי: "דרבי הים המזרחי") נגד פוהאנג סטילרס מהעיר הסמוכה פוהאנג. היריבות מייצגת שתיים מהערים התעשייתיות העשירות ביותר בקוריאה הדרומית, כאשר אולסן היא מרכז עולמי לבניית ספינות, ייצור רכב וזיקוק נפט, בעוד שפוהאנג היא ביתה של ענקית הפלדה ובעלת הסטילרס, POSCO. היריבות בין הקבוצות באה לידי ביטוי למשל בינואר 2025, אז מחו חברי קבוצת האוהדים לוחמי צ'אויונג נגד צעד של עיריית אולסן לשינוי צבעם של חלק מהמושבים באצטדיון הכדורגל מונסו לאדום, בטענה שזהו צבעה של היריבה פוהאנג.

יריבה נוספת של אולסן, בעיקר מאז סוף העשור השני של המאה ה-21, היא ג'ונבוק יונדאי מוטורס, שהמשחקים בינה לבין אולסן מכונים "הדרבי של יונדאי". אף על פי שחברות האם של אולסן וג'ונבוק חולקות את המותג יונדאי, חברות האם (HD יונדאי של אולסן ויונדאי מוטור של ג'ונבוק) הן ישויות נפרדות מבחינה משפטית.

 שחקנים בולטים בעבר 
 מיסלאב אורשיץ'
 לי קאון-הו
 לי צ'ונג-יונג
 סאול יונג-וו
 סאול קי יון
 פארק ג'ו-הו
 פארק צ'ו-יאנג
 מארק קוסטה
 קים מין-וו
 קים יאנג-וון

 תארים 
ממוזער|שחקני אולסן יונדאי מניפים את גביע ליגת האלופות השני של הקבוצה ב-2020
תארים מקומיים
ליגת הכדורגל של קוריאה הדרומית (5): 1996, 2005, 2022, 2023, 2024
סגנויות (10): 1986, 1991, 1998, 2002, 2003, 2011, 2013, 2019, 2020, 2021
הגביע הקוריאני (1): 2017
סגנויות (4): 1998, 2018, 2020, 2024
גביע הליגה הקוריאנית (5): 1986, 1995, 1998, 2007, 2011
סגנויות (3): 1993, 2002, 2005
הסופר קאפ הקוריאני (1): 2006

תארים בין-לאומיים
ליגת האלופות האסייתית עילית (2): 2012, 2020
גביע האלופות A3 (1): 2006

 קישורים חיצוניים 

 הערות שוליים 

קטגוריה:קבוצות כדורגל שהוקמו ב-1983
קטגוריה:כדורגלני אולסן יונדאי
קטגוריה:יונדאי